CELEX: 52012PC0275
Language: mt
Date: 2012-05-30
Title: Proposta għal DEĊIŻJONI TA’ IMPLIMENTAZZJONI TAL-KUNSILL għat-tneħħija tas-sospensjoni tal-impenji mill-Fond ta' Koeżjoni għall-Ungerija

|
			
		
		
		52012PC0275
		
			Proposta għal DEĊIŻJONI TA’ IMPLIMENTAZZJONI TAL-KUNSILL għat-tneħħija tas-sospensjoni tal-impenji mill-Fond ta' Koeżjoni għall-Ungerija /* COM/2012/0275 final - 2012/0144 (NLE) */
			
				
		
		
			
			   	MEMORANDUM TA’ SPJEGAZZJONI
1.           Deċiżjoni riċenti
tal-Kunsill biex jiġu sospiżi l-impenji mill-fond ta' koeżjoni
Fit-13 ta' Marzu 2012, permezz
tad-Deċiżjoni ta' Implimentazzjoni 2012/156/UE[1], il-Kunsill iddeċieda li jissospendi
EUR 495.2 miljun f'impenji mill-Fond ta' Koeżjoni
għall-Ungerija, b'effett mill-1 ta' Jannar 2013 u li
jirrapreżentaw 0.5 % tal-PDG u 29 % tal-allokazzjoni tal-Fond
ta' Koeżjoni għall-pajjiż għall-2013. Din id-Deċiżjoni
kienet ibbażata fuq id-Deċiżjoni tal-Kunsill 2012/139/UE[2] tal-24 ta' Jannar 2012 li
tistabbilixxi jekk itteħditx azzjoni effettiva mill-Ungerija b'reazzjoni
għar-Rakkomandazzjoni tal-Kunsill tas-7 ta' Lulju 2009 biex
sal-2011 tikkoreġi d-defiċit eċċessiv b'mod kredibbli u
sostenibbli. 
Il-kundizzjonijiet japplikaw għall-aċċess
għall-għajnuna mill-Fond ta' Koeżjoni u jagħmlu
l-aċċess għal din l-għajnuna soġġetta
għall-kundizzjoni li jiġi evitat defiċit eċċessiv
tal-gvern f’konformità mal-Artikolu 126 tat-Trattat dwar il-Funzjonament
tal-Unjoni Ewropea (TFUE)[3].
Dawn il-kundizzjonijiet jimmiraw biex iżidu l-inċentivi
għall-gvernijiet nazzjonali biex imexxu politiki fiskali sodi u b'hekk
jgħinu biex idaħħlu fis-seħħ il-kundizzjonijiet
makroekonomiċi korretti li huma meħtieġa sabiex jiżguraw
l-użu effiċjenti tar-riżorsi tal-Fond ta' Koeżjoni.
Speċifikament, l-Artikolu 4(1) tar-Regolament tal-Kunsill (KE)
Nru 1084/2006 tal-11 ta' Lulju 2006 li jistabbilixxi Fond
ta' Koeżjoni u li jħassar ir-Regolament (KE) Nru 1164/94, jistabbilixxi
li l-Kunsill jista' jiddeċiedi fuq proposta mill-Kummissjoni, li
jissospendi parti jew it-totalità tal-approprjazzjonijiet għall-impenji
mill-Fond għall-Istat Membru kkonċernat meta: (i) dan l-Istat Membru
jkun fi proċedura ta' defiċit eċċessiv (EDP), u (ii) ma
ħax azzjoni effettiva b'risposta għal rakkomandazzjoni tal-Kunsill
skont l-Artikolu 126(7) tat-TFUE[4]
biex jikkoreġih sad-data tal-iskadenza stabbilita. Il-punt li wassal
għas-sospensjoni ta' approprjazzjonijiet għall-impenji huwa
għalhekk deċiżjoni tal-Kunsill adottata abbażi
tal-Artikolu 126(8) tat-TFUE[5]. 
Id-deċiżjoni dwar l-ammont ta'
impenji tal-Fond ta' Koeżjoni li se jkunu sospiżi kienet immirata li
tiżgura li s-sospensjoni tkun kemm effettiva kif ukoll proporzjonata,
filwaqt li titqies il-qagħda ekonomika globali attwali fl-Unjoni Ewropea u
l-importanza relattiva tal-Fond ta' Koeżjoni għall-ekonomija
tal-Istat Membru kkonċernat. 
2.           Kundizzjonijiet
għat-tneħħija tas-sospensjoni tal-impenji tal-Fond ta'
Koeżjoni għall-Ungerija
Skont l-Artikolu 4(2) tar-Regolament
tal-Kunsill (KE) Nru 1084/2006, il-Kunsill għandu jiddeċiedi,
mingħajr dewmien, li jneħħi s-sospensjoni tal-impenji
kkonċernati jekk jistabbilixxi li l-Istat Membru kkonċernat ħa
l-azzjoni korrettiva meħtieġa. 
Fil-ħin tal-adozzjoni tad-Deċiżjoni ta' Implimentazzjoni
tal-Kunsill 2012/156/UE, il-Kummissjoni ħarġet id-dikjarazzjoni
li ġejja: "Sabiex tiffaċilita d-deċiżjoni
tal-Kunsill, il-Kummissjoni hija impenjata li, mingħajr dewmien,
tippreżenta lill-Kunsill il-valutazzjoni tagħha dwar jekk
itteħditx azzjoni effettiva, wara l-adozzjoni ta' miżuri korrettivi
mill-Gvern Ungeriż li jissodisfaw ir-Rakkomandazzjoni tal-Kunsill
tat-13 ta' Marzu 2012 skont l-Artikolu 126(7) tat-TFUE.".
Barra minn hekk, b'risposta għall-impenn tal-gvern Ungeriż li
l-azzjoni korrettiva meħtieġa se tkun riflessa fil-programm ta'
konverġenza tal-Ungerija dovut f'April tal-2012 u f'dokumenti u
deċiżjonijiet oħra relatati li huma disponibbli
għall-pubbliku, il-Kunsill indika li se jerġa' lura għal din
il-kwistjoni fil-laqgħa tiegħu
tat-22 ta' Ġunju 2012 bl-għan li titneħħa
s-sospensjoni jekk il-kundizzjonijiet ikunu ġew issodisfati. 
2.1.        Ir-Rakkomandazzjoni
tal-Kunsill skont l-Artikolu 126(7) tat-TFUE
tat-13 ta’ Marzu 2012 biex tassew ikun ikkoreġut
id-defiċit eċċessiv tal-gvern sal-2012 
Fir-rakkomandazzjoni l-ġdida tiegħu lill-Ungerija
(il-ħames waħda) skont l-Artikolu 126(7) tat-TFUE, il-Kunsill
stabbilixxa li tiġi posposta d-data ta' skadenza għall-2012 peress li
ntemmet il-qagħda ta' defiċit eċċessiv b'mod kredibbli u
sostenibbli. Speċifikament, il-Kunsill saqsa lill-awtoritajiet
Ungeriżi biex: (i) jiżguraw il-ksib tal-mira tad-defiċit
għall-2012 ta' 2.5 % tal-PDG, li skont it-Tbassir Interim
tas-Servizzi tal-Kummissjoni ta' Frar tkun teħtieġ sforz fiskali
addizzjonali ta' mill-inqas 0.5 % tal-PDG, li għandu jintlaħaq
permezz ta' iktar speċifikazzjoni u implimentazzjoni tal-miżuri ta'
natura strutturali diġà ppjanati kif ukoll aktar miżuri ta'
konsolidament kif meħtieġ; (ii) jallokaw il-gwadanji possibbli mhux
previsti għat-titjib tal-bilanċ nominali; (iii) jieħdu
l-miżuri addizzjonali ta' natura strutturali meħtieġa skont
il-bżonn, sabiex jiżguraw li d-defiċit fl-2013 jibqa' ferm inqas
mil-limitu tat-3 % tal-PDG anke wara l-eliminazzjoni sħiħa
tad-dħul ta' darba biss li jammonta għal kważi 1 % tal-PDG;
u (iv) jinkorporaw biżżejjed riżervi fil-liġijiet dwar
il-baġit li ġejjin. Fl-istess ħin, il-Kunsill issottolinja li
l-aġġustament baġitarju għandu jikkontribwixxi biex inaqqas
il-proporzjon tad-dejn tal-gvern u li għandu bżonn ikun
appoġġjat bit-titjib propost fil-qafas ta' governanza fiskali.
2.2.        Il-valutazzjoni
tal-Kummissjoni dwar l-azzjoni meħuda
Skont it-tagħrif attwali jidher li
l-Ungerija ħadet azzjoni li tirrappreżenta progress xieraq lejn
il-korrrezzjoni tad-defiċit eċċessiv. B'mod partikolari, minkejja
li ddgħajjef xi ftit il-kuntest makroekonomiku sottostanti kif intwera
fit-tbassir tas-servizzi tal-Kummissjoni tar-rebbiegħa għall-2012,
id-defiċit tal-baġit huwa mistenni li fl-2012 jilħaq 2.5 %
tal-PDG u jibqa' ferm inqas mil-limitu tat-3 % tal-valur ta' referenza
tal-PDG fl-2013 kif ġie rrakkomandat mill-Kunsill f'Marzu. Il-miżuri
l-ġodda mħabbra fil-kuntest tal-programm ta' konverġenza
jimplikaw miżuri strutturali addizzjonali ta' 0.3 % tal-PDG u titjib
fil-bilanċ strutturali ta' 0.25 % tal-PDG fl-2012 meta mqabbla
mal-valutazzjoni li fuqha huma bbażati r-rakkomandazzjonijiet tal-Kunsill
ta' Marzu 2012. Dan huwa kemxejn iktar baxx mill-isforz fiskali
addizzjonali rrakomandat ta' 0.5 % tal-PDG iżda jista' jkun
ikkunsidrat bħala ġeneralment aċċettabbli, jekk jitqiesu
r-reviżjonijiet għat-tkabbir potenzjali tal-PDG u li d-dħul
imbassar huwa inqas minn dak li normalment ikun mistenni abbażi ta'
elastiċitajiet standard tat-taxxa. L-użu ta' dħul mhux previst
biex itejjeb il-mira u l-inkorporazzjoni ta' biżżejjed riżervi
fil-baġits li ġejjin għad iridu jiġu provati. Skont
it-tbassir tar-rebbiegħa għall-2012, id-dejn gross tal-gvern huwa
mistenni li jonqos għal 78.5 % tal-PDG fl-2012 u kemxejn iktar
fl-2013. Fl-aħħar, sar xi progress fit-titjib tal-qafas ta' governanza
fiskali, iżda r-riformi importanti għad iridu jiġu mfassla u
adottati qabel ma tispiċċa s-sessjoni tar-rebbiegħa
tal-Parlament. F'dan il-kuntest, u fid-dawl tar-rata tat-tkabbir agħar
milli wieħed kien jistenna għall-ewwel kwart tas-sena, il-Kummissjoni
se tkompli tosserva mill-qrib l-iżviluppi baġitarji fl-Ungerija
f'konformità mat-Trattat u mal-Patt ta' Stabbilità u Tkabbir, b'mod partikolari
fid-dawl tal-istorja twila ta' din il-proċedura ta' defiċit
eċċessiv. Ir-rapporti ta' darbtejn fis-sena tal-EDP mill-gvern se
jkunu wieħed mis-sorsi ta' tagħrif għal dan l-iskop.
3.           il-proposta għat-tneħħija
tas-sospensjoni tal-impenji mill-Fond ta' Koeżjoni għall-Ungerija
Il-Kummissjoni, wara li kkunsidrat
il-valutazzjoni tagħha tal-azzjoni meħuda mill-Ungerija b'risposta
għar-Rakkomandazzjoni tal-Kunsill skont l-Artikolu 126(7) tat-TFUE
tat-13 ta' Marzu 2012 bil-ħsieb li tintemm il-qagħda
ta' defiċit eċċessiv tal-gvern sal-2012, hija tal-opinjoni li
l-kundizzjonijiet għat-tneħħija tas-sospensjoni tal-impenji
mill-Fond ta' Koeżjoni ġew issodisfati. 
Għalhekk, il-Kummissjoni tipproponi
lill-Kunsill biex ineħħi s-sospensjoni tal-impenji mill-Fond ta'
Koeżjoni stabbiliti fid-Deċiżjoni ta' Implimentazzjoni
tal-Kunsill 2012/156/UE.
Il-Kummissjoni se tkompli tosserva mill-qrib
l-iżviluppi fiskali fl-Ungerija, kif previst fl-Artikolu 10
tar-Regolament tal-Kunsill 1467/97 tas-7 ta' Lulju 1997
dwar li titħaffef u tiġi ċċarata l-implimentazzjoni
tal-proċedura ta' defiċit eċċessiv, inkluż abbażi
tar-rapporti ta' darbtejn fis-sena tal-EDP prodotti mill-Gvern, u fil-kuntest
tal-eżerċizzju ta' sorveljanza ta' wara l-programm wara l-iskadenza
tal-għajnuna finanzjarja disponibbli skont id-Deċiżjoni
tal-Kunsill 2009/102/KE tal-4 ta' Novembru 2008 li
tagħti għajnuna finanzjarja tal-UE lill-Ungerija[6] għaż-żmien medju jew
taħt xi programm ġdid ta' għajnuna finanzjarja tal-Unjoni
għall-Ungerija li jista' japprova l-Kunsill. Jekk fi kwalunkwe mument,
qabel l-abrogazzjoni skont l-Artikolu 126(12) tat-TFUE, l-azzjoni
meħuda tkun qed tirriżulta bħala mhux xierqa, il-Kummissjoni
għandha tirrakomanda lill-Kunsill biex jadotta Deċiżjoni
ġdida skont l-Artikolu 126(8) u tista' tipproponi lill-Kunsill biex
jadotta deċiżjoni għas-sospensjoni tal-impenji tal-Fond ta'
Koeżjoni. 
2012/0144 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
għat-tneħħija tas-sospensjoni
tal-impenji mill-Fond ta' Koeżjoni għall-Ungerija 
IL-KUNSILL
TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament (KE)
Nru 1084/2006 tal-Kunsill tal-11 ta' Lulju 2006 li
jistabbilixxi Fond ta' Koeżjoni u li jħassar ir-Regolament (KE)
Nru 1164/94[7], u
b’mod partikolari l-Artikolu 4(2) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       l-Artikolu 4
tar-Regolament (KE) Nru 1084/2006 jistipula l-kundizzjonijiet applikabbli
għall-għajnuna mill-Fond ta' Koeżjoni. Skont il-Paragrafu 1
ta' dan l-Artikolu, il-Kunsill jista' jiddeċiedi li jissospendi t-totalità
tal-impenji mill-Fond jew parti minnhom għall-Istat Membru kkonċernat
b'effett mill-1 ta' Jannar tas-sena ta' wara d-deċiżjoni
ta' sospensjoni jekk ġie stabbilit f'konformità mal-Artikolu 126(8)
tat-TFUE li l-Istat Membru kkonċernat ma ħax azzjoni effettiva
b'risposta għal Rakkomadazzjoni tal-Kunsill magħmula skont
l-Artikolu 126(7) tat-TFUE[8]. 
(2)       Fil-5 ta Lulju 2004,
bid-Deċiżjoni 2004/918/KE[9]
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (TKE) li fl-Ungerija kien hemm defiċit
eċċessiv. Il-Kunsill adottata l-ewwel rakkomandazzjoni
fil-5 ta' Lulju 2004, it-tieni rakkomandazzjoni
fit-8 ta' Marzu 2005 u t-tielet rakkomandazzjoni
fl-10 ta' Ottubru 2006 indirizzati lill-Ungerija skont
l-Artikolu 104(7) tat-TKE. Fis-7 ta' Lulju 2009 il-Kunsill
adotta r-raba’ rakkomandazzjoni lill-Ungerija skont l-Artikolu 104(7)
tat-TKE ("Rakkomandazzjoni tal-Kunsill
tas-7 ta' Lulju 2009") bl-għan li tintemm
il-qagħda ta' defiċit eċċessiv tal-gvern sa mhux aktar tard
mill-2011. 
(3)       Fl-24 ta Jannar 2012
il-Kunsill adotta d-Deċiżjoni 2012/139/UE[10] skont l-Artikolu 126(8) tat-TFUE li
tistabbilixxi li l-Ungerija ma kinitx ħadet azzjoni effettiva biex
sal-perjodu stipulat fiha tikkoreġi d-defiċit eċċessiv
tal-gvern b'risposta għar-Rakkomandazzjoni tal-Kunsill tas-7 ta' Lulju 2009.

(4)       Fit-13 ta' Marzu 2012,
b'Deċiżjoni ta' Implimentazzjoni 2012/156/UE[11], il-Kunsill iddeċieda li jissospendi
parti mill-impenji mill-Fond ta' Koeżjoni b'effett
mill-1 ta' Jannar 2013 f'konformità mal-Artikolu 4
tar-Regolament (KE) Nru 1084/2006. Id-deċiżjoni dwar l-ammont
ta' impenji tal-Fond ta' Koeżjoni li se jkunu sospiżi bl-għan li
jiġi żgurat li s-sospensjoni tkun kemm effettiva kif ukoll
proporzjonata, filwaqt li titqies il-qagħda ekonomika globali attwali
fl-Unjoni Ewropea u l-importanza relattiva tal-Fond ta' Koeżjoni
għall-ekonomija tal-Istat Membru kkonċernat. Il-Kunsill qies xieraq,
fil-każ tal-ewwel applikazzjoni tal-Artikolu 4(1) tar-Regolament (KE)
Nru 1084/2006 għal Stat Membru partikolari, li l-ammont ikun iffissat
għal 50 % tal-allokazzjoni tal-Fond ta' Koeżjoni
għall-2013, mingħajr ma jinqabeż il-livell massimu ta'
0.5 % tal-PDG nominali tal-Istat Membru kkonċernat kif imbassar
mis-servizzi tal-Kummissjoni. Għalhekk, il-Kunsill iddeċieda li
jissospendi EUR 495 184 000 f'impenji mill-Fond ta'
Koeżjoni għall-Ungerija b'effett
mill-1 ta' Jannnar 2013. 
(5)       Fl-istess ġurnata,
il-Kunsill ħareġ rakkomandazzjoni rreveduta għall-Ungerija
f'konformità mal-Artikolu 126(7) tat-TFUE ('Rakkomandazzjoni tal-Kunsill
tat-13 ta' Marzu 2012'), li tiffissa d-data ta' skadenza
għall-2012 biex tintemm il-qagħda ta' defiċit
eċċessiv. Speċifikament, l-Ungerija kienet irrakkomandata biex:
(i) tagħmel sforz fiskali addizzjonali ta' mill-inqas 0.5 % tal-PDG,
skont speċifikazzjoni u implimentazzjoni ulterjuri tal-miżuri ta'
konsolidament ta' natura strutturali, biex tiżgura l-ksib tal-mira
tad-defiċit għall-2012 ta' 2.5 % tal-PDG; (ii) talloka
l-gwadanji possibbli mhux previsti għat-titjib tal-bilanċ nominali;
(iii) tieħu l-miżuri addizzjonali ta' natura strutturali
meħtieġa skont il-bżonn, sabiex tiżgura li d-defiċit
fl-2013 jibqa' ferm inqas mil-limitu tat-3 % tal-PDG; u (iv) tinkorpora
biżżejjed riżervi fil-liġijiet dwar il-baġit li
ġejjin. Fl-istess ħin, il-Kunsill issottolinja li
l-aġġustament baġitarju għandu jikkontribwixxi biex inaqqas
il-proporzjon tad-dejn tal-gvern u li għandu bżonn ikun
appoġġjat bit-titjib propost fil-qafas ta' governanza fiskali.
(6)       Fit-23 ta' April 2012,
l-Ungerija ssottomettiet l-aġġornament annwali tagħha
tal-programm ta' konverġenza tagħha li jissottolinja
l-istrateġija baġitarja tagħha biex tiżgura l-korrezzjoni
sostenibbli tad-defiċit eċċessiv sad-data ta' skadenza tal-2012.
Il-miri uffiċjali tad-defiċit u l-isforzi fiskali ppjanati
jikkonformaw mar-Rakkomandazzjoni tal-Kunsill skont l-Artikolu 126(7)
tat-TFUE tat- 13 ta' Marzu 2012. Il-programm jikkonferma
l-objettiv ta' terminu medju preċedenti ta' 1.5 % tal-PDG, li
biħsiebha tikseb sal-2013. Skont l-aġġornament, id-dejn pubbliku
qiegħed kontinwament jitnaqqas matul il-perjodu tal-programm għal
77 % tal-PDG fl-2013 u taħt it-73 % tal-PDG fl-2015. Fir-rigward
tar-riforma tal-governanza fiskali, l-awtoritajiet ħabbru li se
jissottomettu l-emendi meħtieġa lill-Parlament matul is-sessjoni tar-rebbiegħa.
(7)       Skont l-informazzjoni
disponibbli għall-pubbliku, il-Kummissjoni, fil-Komunikazzjoni tagħha
tat-30 ta' Mejju 2012[12],
ikkonkludiet li l-Ungerija ħadet l-azzjoni korrettiva meħtieġa,
li tirrappreżenta progress xieraq lejn il-korrezzjoni tad-defiċit
eċċessiv. B'mod partikolari, id-defiċit tal-baġit huwa
mistenni li jilħaq it-2.5 % tal-PDG fl-2012 u jibqa' ferm inqas
mit-3 % tal-valur ta' referenza tal-PDG fl-2013, kif ġie rrakkomandat
mill-Kunsill f'Marzu. Speċifikament, meta titqies ukoll l-informazzjoni
disponibbli għall-pubbliku pprovduta mill-gvern minn nofs Marzu 'l hawn,
is-servizzi tal-Kummissjoni jbassru li d-defiċit tal-2013 jilħaq
it-2.7 % tal-PDG. Jekk jitqies wkoll l-effett tar-reviżjonijiet
għat-tkabbir potenzjali tal-PDG u d-devjazzjonijiet imbassra minn
elastiċitajiet standard tat-taxxa, l-isforz fiskali fl-2012 jista' jitqies
ġeneralment konformi ma' dak li kien meħtieġ. L-użu ta'
dħul mhux previst u l-inkorporazzjoni ta' biżżejjed riżervi
fil-baġits li ġejjin għad iridu jiġu provati. Skont
it-tbassir tar-rebbiegħa għall-2012, id-dejn gross tal-gvern huwa
mistenni li jonqos għal 78.5 % tal-PDG fl-2012 u kemxejn iktar
fl-2013. Fl-aħħar, sar xi progress fit-titjib tal-qafas ta'
governanza fiskali, iżda r-riformi importanti għad iridu jiġu
mfassla u adottati qabel ma tispiċċa s-sessjoni tar-rebbiegħa
tal-Parlament. F'dan il-kuntest, u fid-dawl tar-rata tat-tkabbir agħar
milli wieħed kien jistenna għall-ewwel kwart tas-sena, il-Kummissjoni
se tkompli tosserva mill-qrib l-iżviluppi baġitarji fl-Ungerija.
(8)       B'mod ġenerali,
l-Ungerija ħadet l-azzjoni korrettiva meħtieġa b'risposta
għar-Rakkomandazzjoni tal-Kunsill tat-13 ta' Marzu 2012
biex tikkoreġi d-defiċit eċċessiv sad-data ta' skadenza
stipulata mill-Kunsill. Għalhekk, id-Deċiżjoni ta'
Implimentazzjoni tal-Kunsill 2012/156/UE li tissospendi l-impenji
mill-Fond tal-Koeżjoni għandha tiġi abrogata.
(9)       Jekk fi kwalunkwe mument,
qabel l-abrogazzjoni tad-deċiżjoni dwar l-eżistenza ta'
defiċit eċċessiv f'konformità mal-Artikolu 126(12)
tat-TFUE, l-azzjoni meħuda tkun qed tirriżulta bħala mhux
xierqa, il-Kunsill, fuq rakkomandazzjoni tal-Kummissjoni, għandu jadotta
Deċiżjoni ġdida skont l-Artikolu 126(8) tat-TFUE. Fuq
proposta tal-Kummissjoni, il-Kunsill jista’ jadotta deċiżjoni li tissospendi
l-impenji tal-Fond ta’ Koeżjoni,
ADOTTA DIN ID-DEĊIŻJONI:
Artikolu 1
Is-sospensjoni parzjali tal-impenji mill-Fond
ta' Koeżjoni għall-Ungerija stabbiliti fid-Deċiżjoni ta'
Implimentazzjoni tal-Kunsill Nru 2012/156/UE hija hawnhekk
imneħħija.
Artikolu 2
Din id-Deċiżjoni hija indirizzata
lill-Ungerija.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 78, 17.03.2012, p. 19.
[2]               ĠU L 66, 6.3.2012, p. 6.
[3]               Li jissostitwixxi l-Artikolu 104 tat-Trattat li
jistabbilixxi l-Komunità Ewropea (TKE) kif imsemmi fl-Artikolu 4
tar-Regolament (KE) Nru 1084/2006.
[4]               Li jissostitwixxi l-Artikolu 104(7) tat-TKE kif
imsemmi fl-Artikolu 4 tar-Regolament (KE) Nru 1084/2006.
[5]               Li jissostitwixxi l-Artikolu 104(8) tat-TKE kif
imsemmi fl-Artikolu 4 tar-Regolament (KE) Nru 1084/2006.
[6]               ĠU L 37, 6.2.2009, p. 5.
[7]               ĠU L 210, 31.7.2006, p. 79.
[8]               Li jissostitwixxi l-Artikolu 104 tat-Trattat li
jistabbilixxi l-Komunità Ewropea (TKE) kif imsemmi fl-Artikolu 4
tar-Regolament (KE) Nru 1084/2006.
[9]               ĠU L 389, 30.12.2004, p. 27.
[10]             ĠU L 66, 6.3.2012, p. 6.
[11]             ĠU L 78, 17.3.2012, p. 19.
[12]             COM(2012) XXXIL-LINK
IRID JIDDAĦĦAL HAWN WARA T-30 TA' MARZU